Det har været en aktiv nat for Nordjyllands Politi, der to gange natten til fredag måtte rykke ud til brand i lejligheder - den ene gang til fods. Den første alarm kom kort efter midnat, hvor en stikkontakt var skyld i en brand i Korsgade. Nordjyllands Beredskab slukkede hurtigt ilden, inden den nåede at lave skader på ejendommen. Klokken 04.50 var der igen bud efter beredskab og politi. Denne gang i en lejlighed på Trækbanen lige overfor politigården. Selvom ilden hurtigt var slukket og alt mandskab var væk fra lejligheden efter bare en halv time, måtte den 74-årige beboer af lejligheden bringes til hospitalet på grund af røg. Manden var ved bevidsthed, da han blev kørt væk fra lejligheden, men hans tilstand kendes ikke. Ilden nåede ikke at brede sig til andre lejligheder, men den ramte lejlighed er nu afspærret.

Referat:
En 74-årig mand er på sygehuset efter brand i hans lejlighed.